ILINK เด้ง 3% ลุ้นคว้างานสายเคเบิลใต้น้ำ 2.1 พันลบ. โบรกฯแนะซื้อเป้าสูงดันอัพไซด์พุ่ง 77%
ILINK เด้ง 3% ลุ้นคว้างานสายเคเบิลใต้น้ำ 2.1 พันลบ. โบรกฯแนะซื้อเป้าสูงดันอัพไซด์พุ่ง 77% ล่าสุด ณ เวลา 10.12 น. อยู่ที่ระดับ 4.70 บาท บวก 0.10 บาท หรือ 2.62% สูงสุดที่ระดับ 4.78 บาท ต่ำสุดที่ระดับ 4.68 บาท ด้วยมูลค่าการซื้อขาย 2.3 ล้านบาท
31 ม.ค. 2562

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ณ เวลา 10.12 น. อยู่ที่ระดับ 4.70 บาท บวก 0.10 บาท หรือ 2.62% สูงสุดที่ระดับ 4.78 บาท ต่ำสุดที่ระดับ 4.68 บาท ด้วยมูลค่าการซื้อขาย 2.3 ล้านบาท

ทั้งนี้ ราคาหุ้น ILINK ปรับตัวขึ้นวันนี้ หลังมีการรายงานข่าวว่าบริษัทมีลุ้นคว้างานสายเคเบิลใต้น้ำเกาะสมุย จ.สุราษฎร์ธานี มูลค่า 2,130 ล้านบาท หลังจากที่ประชุมคณะรัฐมนตรี (ครม.) มีมติอนุมัติให้การไฟฟ้าส่วนภูมิภาค (กฟภ.) ดำเนินโครงการก่อสร้างสายเคเบิลใต้น้ำ 115 เควี เพื่อทดแทนและเพิ่มความสามารถในการจ่ายไฟฟ้าไปเกาะสมุย โดยใช้เงินกู้ในประเทศ 1,597 ล้านบาท และเงินรายได้ กฟภ. 533 ล้านบาท โดยมีระยะเวลาดำเนินการ 2 ปี (2562-2563) เมื่อวันที่ 29 ม.ค. 2562 ที่ผ่านมา คาดว่า กฟภ.มีความจำเป็นที่จะต้องเร่งเปิดประมูลโครงการนี้ภายใน 1-2 เดือนข้างหน้า หรือประมาณต้นไตรมาส 2/2562
ด้านบริษัทหลักทรัพย์ โนมูระ พัฒนสิน จำกัด (มหาชน) ระบุว่า ประเด็นนี้เป็น Positive sentiment ต่อ ILINK เนื่องจากบริษัทมีประสบการณ์ติดตั้งสายส่งไฟฟ้าใต้น้ำ (submarine cable) ตามเกาะต่าง ๆ ในภาคใต้ และมีความพร้อมในการเข้าร่วมประมูลงานนี้
ขณะเดียวกันประมาณการกำไรสุทธิของ ILINK ยังไม่รวมงานสายส่งไฟฟ้าใต้น้ำภาคใต้ มองว่าบริษัทมีโอกาสชนะ 1 ใน 2 งานสายส่งไฟฟ้าใต้น้ำภาคใต้ เนื่องจากมีประสบการณ์โดยตรง ซึ่งหากบริษัทชนะประมูลงานเกาะสมุยจะทำให้มีมูลค่า Backlog เพิ่มขึ้นจาก 2,206 ล้านบาท และเป็น upside ต่อประมาณการกำไรปี 2562-2563 คงคำแนะนำ BUY ราคาเป้าหมาย 8.30 บาท